khistorydata/jeongjo-sjw-relations huggingface dataset:
정조 19년 · 목
疏略曰臣之待罪嶺巴時以邑弊矯捄之方欲一陳請而未果今已遞歸便屬過景而耿耿民憂尙在心中玆敢出位歷陳焉大抵順興一府自是至殘之邑而接壤於豊基榮川相與魯衛之間者也官瘠民貧百不成樣其中弊之尤者貢蔘也軍政也本邑貢蔘春秋兩等合爲一兩六錢二分其他四時常貢淸蜜赤箭白茯苓等物巡營春秋納各樣藥材比之豐榮不啻倍蓗矣年應入之價統爲一千一百三十九兩零而非本邑之所採皆是貿取封進者也其價則自前雖有應下會減米而不過一年十三石而已本官自備添給柴價祖三百四十石醫生保收布錢一百七十兩人吏廳添給卜戶錢三十兩合爲五百七十兩零而實不足錢爲五百六十餘兩封進時稱縮價馱隫人情雜費價其數亦夥然此則自官無處劃給每年醫檢白地擔徵故諸吏輪差擧行而一經此任則傾財破產之不足侵隣徵族之無己官民之弊姑舍莫重御藥將至闕貢之境言念事體豈可成說乎軍政則本府元戶總爲二千四百十一戶內除其班戶私賤官屬校院生守護軍寺奴驛屬等戶所謂良戶之應爲閑丁者不過六百餘戶京外各軍如禁御上番軍禁御保砲保騎步兵樂工保司饔保水軍式學醫保巫保等元額合爲一千三百六十餘名以此良戶之六百餘數何以當軍總一千三百六十餘名之多乎每當歲抄逃老故應頉之數又不下白餘名而及其査括充定之時面里之望報者率多自他邑流離雇役於本土者苟充勘簿而便復獸駭鳥竄收布之除指徵無處勢將侵督於雇主與元戶故一夫而當三四夫之後者或有之一戶而當五六戶之役者間有之冤號痛楚溢目慘憐以之軍額無塡充之道良民無安土之樂異竟流散之患迫在朝夕惟玆兩弊實是一道之最也至若蔘料自是土良常貢御藥珍品固不敢輕易議到而豊基榮川俱因守臣之建白豐之元貢中太半除減今爲一錢零定式封進榮之秋等元貢全數蠲除只於春等一次封進者乃是數年前事也軍政則再昨年自比安縣來順興府水軍二名亦因守臣之陳弊啓達移劃諸郡者也同省隣邑皆蒙惠澤前後事實斑斑可據則逖矣彈丸獨漏於仁天一視之下臣竊以爲本邑兩弊一依豐榮比安三邑之例貢蔘則限八錢分數均移於七十餘州則一邑所受不過爲一二分軍丁則雜色元額中較其苦歇除出二百餘名分送諸邑則其爲所受亦不下二三名伏願下詢廟堂趁今變通焉臣旣無其職妄陳至此固難免踰越之罪而第於目下事竊有憤惋憂慨者臣於春間則伏見黑山島宥還罪人李顯道疏批下者有曰年前筵敎渠輩庶幾可聞知此習若不痛革豈渠輩好消息乎辭旨截嚴誨責備至臣伏地惶隕繼以自悼也臣與顯道同一覊旅之臣殿下以臣輩無一介忠義之士爲是嚴敎有此處分彼顯道誠有罪矣方今之時卞聖誣討奸賊靖朝象壹民志是何等急先務而告君之辭終欠明白截直不過以無姓名沒着落之說合糊鶻突說得時弊而止固宜淵衷之不槪而島配之典烏可辭也噫嘻痛矣奸賊之千妖萬惡至凶極憯誣詆我聖躬疑亂我一世之罪已悉於諸臣之前後章奏而聖明亦已俯燭無餘臣不必架疊而鬼誅先及王章未伸黨與依舊盤結人心愈久迷惑聖誣罔極而無可雪之期義理益晦而無可明之日此誠忠臣志士拚死力討之時也然而向來三司之所論啓者止於若而人而旋蒙曠蕩之典置之不問之科自上明諭之敎始以非其時姑徐終以不欲爲停當又下付之當路公卿之敎而當路公卿亦皆拱手坐視迄無一人之劈破頭腦打祛窩藏以爲卞明廓淸之道幾何而歲月流遷人情狃安遂至於漫延抛置之境則後之視今日朝廷爲何如哉噫徐有防之於浚賊也爵位之尊何渠不若寵遇之隆何渠可差而乃及甘心黨附聲勢相藉拍肩追遂眉睫是承此有所請而或恐違咈彼有所欲而靡不曲從殆同駔僧之論價龍斷之巿利而牢籠闔闢迷眩朝著爛漫和應欺謾世人不知義理之爲何物而駸駸人於汨董淟涊之境有識之憂歎厥惟久矣何辛乾道孔昭奸賊斯得朝參之日疏啓迭發渠若有一分圖報之心固當先人嚴討而及有周遮之竟少無驚憤之色終始含默不發一言其忘君護黨之心昭不可掩伊時聖敎責以雍容貸以恩補在渠道理卽地泥首引罪請譴之不暇而按莅藩屛自同平人究厥情跡不可以一時薄譴而止者明矣且臣於月前捕廳事積年隱憂於心者有所一倍澈發者矣噫彼李家煥直一鄙悖陰慝之徒也薄有文藝欺盜一世義理之變亂行止之閃忽卽渠之斷案而倡主邪學背馳吾道最是難赦之一大罪也嗚呼西洋妖術之斁敗倫常禍人家國有甚於楊墨老佛之道萬曆年間始人中國其後徧行於西南諸夷以及於日本宗文之黨而稱亂構禍流毒生民實浮於米賊風角之變則可見其挾左道肆妖言流爲冠亂之賊者矣家煥▣聖世中一物也乃敢壞天常而梗聖化胡至此極縱其癡甥購來幾卷之妖書誘會富人騙得許多之財貨自作敎主廣張其術賊人之子斬人之祀者指不勝數及至乙巳春秋曹之治獄也作爲文字要以自拔者可謂春雉之自鳴也年前聖策之問及曆象也敢以靑濛氣等不經之說謂之新法肆然製進主試發策題出五行而解元之所對專主洋人之說幻五行而爲四行者卽渠之徒弟也科試文體禁令至嚴雖尋常稗說不敢尋摘而用之況以古無今無之妖言悖辭視作關節謂人可欺無難擢置不少顧忌據此數事其所以倡率徒黨壞亂世敎者尤可知矣一轉而爲乙巳秋曹之獄再轉而爲辛亥兩賊之變三轉而又有今番捕廳諸賊前後處分極其嚴正霜雪而雨露之頑如必恭猶且感化而此徒之如前熾蔓種下生種者此莫非薫渠於家煥沈痼於家煥之致究其罪案渠安敢免乎今若欲斥妖道而縱其巨魁則雖日誅千百恐無懲創之效矣伏願先將捕廳事嚴立科條播告中外分其首從各正其罪以爲扶正闢邪之道焉敎以國綱雖曰不能振礪朝著雖曰不能整頓渠安敢爲說若是駭悖乎神思漸耗昨日之事猶且忘却而觀於渠疏所謂渠輩二字之敷衍而伊時批敎尙可依俙記得此未必指渠與李顯道而言者則旣云渠輩又稱臣輩而末乃曰臣與顯道同一覊旅之臣云者疑怪黯䵢旨意難曉告君之辭焉敢乃爾自有疏章以來所罕見者且況渠亦國中簪纓非琉球日本昨今日向化之輩則覊旅之稱其敢萌於心而發諸口泚於筆而登諸章乎不可以人事上道理責之者而分義所在亦不可全然歸之不治治之之科此蓋顯道徑放渠躡其尾而然也渠疏之陽斥顯道尤見心口之不相應欲爲溯本之政顯道還配然後勘渠之罪事面固得宜而顯道之宥出於孝理之挈矩及今還發近於移怒顯道姑置之渠則爲先削名朝籍放之田間以爲爲人臣奏御不愼者之戒渠之尾論事言何齷齪聽猶錯愕幾其魚矣何云黨乎畿伯赤腔唯矛燭之何物喜事輩敎渠爲此此豈足爲敲撼畿伯之計乎眞所謂勞而無益矣至於工判所遭亦出於乘機投石洪樂安之尙未蒙扶正之奬者竊惡其心跡渠說亦何異是然與不黔之墨堗差殊則未可謂白地構誣此所以取譬於自谷而喬化腐爲新俾開自新之路仍斥情外之說於年前玉堂李東稷疏批者也渠所驅勒十倍於東稷則工判情地爲之愍然然工判之深懲於攻異之訓近所目睹於筵席者人之爲言付之滄浪更下人十己百之工則於重臣何有外此順興民事特不過新話題目之換寫中庸手叚不誠莫甚而其事則民事令政院抄下廟堂處之
정조 19년 · 강
總廳以五部鍊戎臺北漢抄戶再巡分還數爻及賜米民白給形止啓
정조 19년 · 목
該廳啓言今日各部抄戶再巡分還時臣與漢城判尹李在學右尹洪仁浩本廳中軍申大謙開坐于平倉中部二百二十九戶東部五百二十八戶西部二千六百一戶南部一千一百四十一戶北部八百六十二尸鍊戎臺六十八戶合五千四百三十戶每戶二斗合米七百二十四石以石完精白米各別擇給賜米民人中部三十一戶東部八十戶西部二百八戶南部一百三十五戶北部五十八戶合五百十二戶每戶二斗合米六十八石四斗謹依下敎來頭不爲徵糴之意一一曉諭後一體分給而北漢一百十二戶亦每戶二斗合米十四石十四斗定送營校與管城將柳鎭豐眼同分給敎以北漢兩巡分還戶數石數爲幾許更爲草記
정조 19년 · 강
遞京畿監司徐有防仍飭有防以樞御入肅
정조 19년 · 목
京畿都事趙得永狀啓以爲卽刻祗受下敎內只憑口傳分付付撥下送此豈成說令畿伯決棍當該撥將後狀聞事下敎而本道觀察使徐有防人言罔測情地震懍屛伏私次廢務俟勘故臣代行當該京營站撥將盧仁素決棍十度敎以幾墜墨池旋登恩山在畿伯叩謝之忱區區處義猶屬私事成命之下焉敢使都事替行乎然禮使之方四維爲先督令察任有非朝廷敦風厚俗之道速卽出場亦不害爲究竟法京畿監司徐有防今姑許遞正卿畿伯例有實職樞銜所佩密兵符出代間權授都事卽以樞銜入來肅拜事嚴飭受符節次監司都事處成出諭書卽爲安寶下送畿營○敎曰特敎之下尙無動靜事體所在殊甚未安知中樞府事徐有防從重推考牌招行公有防違召敎以待開門更爲牌招
정조 19년 · 강
飭整理儀軌校正堂上李家煥依例任進
정조 19년 · 목
敎曰儀軌廳校正之任亦有所重人言之過情旣知之矣年前對策中情蒙氣差亦足爲一說謂之正論則未也是豈斷人平生之事乎旣非科作而文亦浩汗若非同做共硏者容喙於蕭墻盈握之軸轉語一句之如此如彼他人猶不得以知之況所謂朴長卨之爲令日廷臣稱以覊旅之輩者之耳郭何以得聞乎卽此一事風習不美校正堂上李家煥申飭行公使之依例仕進校正
정조 19년 · 강
領府事金憙上疏引咎賜批
정조 19년 · 목
疏略曰臣自去月十九日以後至于今日無日非罪而其爲死罪有八九焉臣之伊日事尙何言哉迫於嚴命進退顚倒自闕中而金吾自金吾而闕外自闕外而閭舍半夜街路徊徨罔措古大臣之以道殉身至誠體國者曾有是乎死罪一也及其翌日嚴敎又下臣徒知怵分而畏義不能有進而無退遂至於逬出城外而繼以有動駕經宿之擧臣於此時驚遑崩迫直欲無生而乃緣門禁之不敢犯一二箚疏便同塞責死罪一也門禁始解入城有命而是時義分則決不敢冒沒進身故不得不退伏江郊惟俟嚴誅而深夜附奏之啓又屬昧爽之後未蒙批旨情窮勢蹙忙陳短章徑尋鄕路此蓋出於萬不獲已欲全微諒而名以大官豈忍去國於此時乎死罪一也旅店中宵承宣踵至疏批傳敎罔非人臣所不敢聞者而臣於修啓之際四體役地五內失守只陳草草數語而聖敎之下迷不知變殆若頑然悍然全不識君臣分義者然死罪一也蒼黃之行僅到鄕廬而以此罪負至重之蹤不敢一刻偃處於私次泥首席稿胥命縣獄而纔經一宵旋卽上來此實由於洊承截嚴之敎拚棄咫尺之守而去就乖戾聽聞駭惑絲毫無補於國事而隳國綱壞國體則極矣死罪一也簿勘未幾旋命勿施以臣之不忠無狀幸際聖明之時最被罔極之恩報蔑涓埃誠淺匡救畢竟下策只出於一己自處之義依舊官職及歸於貪榮喪恥之科死罪一也臣行到天安猝地中暍命在頃刻濡滯三日百船治療以爲俟少減寸寸前進之計而一日二日伏枕叫若只自北望雲天不勝犬馬之忱矣終訣明時臣豈忍有是心而報跡而論之則有似乎盤桓而不進者死罪一也始自江郊各還其鄕卽臣與諸大臣之所同然而惟臣鄕里最遠京闕諸大臣則皆已造朝而臣之上去獨此遲延死罪一也臣旣有此許多死罪只宜縮首囚舌惟嶺海之命鈇鉞之誅是俟是期而腔血煎熟按住不得敢請一言而死臣本愚蠢雖於朋儕間不能爲善柔之態況敢以一毫諂䛖之辭進於吾君乎臣於平日恒言必曰吾君聖人也此實有欽仰悅服於微衷者而但未知聖人亦有此過乎周公之過過而非過也殿下之過過而失中也此豈臣素所冀望於我聖明者乎日月之食人皆見之及其更也人皆仰之鄒聖之至言也倘殿下克體日月之更遄改聖人之過則臣雖卽地滅死可以瞑目於地下矣臣卽伏見二十日所下諸大臣書啓後別諭則向日批敎收還之請特賜充從矣殿下旣有此敎則又何爲而更有無往非權之敎也夫絰者常行而不可易者也權者或出於不得已者也是以無時不然無物不在者絰也一猶難矣況可再乎者權也此千古以來聖人之所以必守大經而不數數然於權者也臣愚死罪竊敢以爲殿下今日之權恐將復爲他日之權而伏況暫還而旋仍旣仍而復還果是無往非權則從今以後大官之進退去就乃所以爲殿下隨時用權之道乎殿下學貫天人洞見萬理必於經權之分素有金秤上秤出來者而今及以此爲敎聖意所存固非愚臣所敢妄唐者而亦不敢曰全未仰揣矣伏乞聖明固守聖人之經法勿用一時之權宜使此批敎還收之命堅如金石信如四時以光殿下之聖德以解群臣之憂憲亟治臣罪以嚴邦憲批以九件引慝貶損太過卿之若是實緣於予予甚愧恧難以容喻風波旣屬過境批敎宜付遂事到今追提不已已甚至於還收傳敎中無往非權之諭卽不過泛言事理莫須然疑於未然之前竊恐費憲而枉費之歸不在多言卿其諒之所愼向可聞欲復路此時欣企不啻如渴特遣承宣宣此批旨兼訙行中起居自餘在筵上面悉仍敎以傳諭承旨同副承旨進去
정조 19년 · 강
承旨成種仁以領府事金憙附奏馳啓
정조 19년 · 목
狀啓以爲臣於本月初六日在成歡驛祗受有旨傳諭于領府事金憙則以爲臣以負犯至重之蹤去月二十九日以後則分義所在不敢一刻仍留於鄕里卽自縣獄胥命所離發纔到天安郡猝得吐瀉之症止留三日而如是濡滯尤極惶悶竊附古人獄中上書之義略陳實狀兼暴微衷而忍死擔舁僅到一站地病勢越添不得更進只自罔措而己此際偕來承宣傳宣所下傳諭雙擎伏讀不覺涕血之交逬也蟣蝨微臣罪合萬死而聖念之勤勢恩言之鄭重至於如此又有相當藥物令本道措備之敎臣雖死於道路亦復何恨感激隕越之極不知所達云矣臣旣承先爲上來之命臣則卽爲上來
정조 19년 · 강
命大院君祠宇時享尊獻以前正李爔限三年付軍銜代行仍以爔之勸武違式問區處之道于大臣銓官
정조 19년 · 목
禮曹啓言判敦寧李澧去六月三十日卒逝云弔祭致賻請依例擧行敎以依所啓施行大院君祠宇祭品旣用下太廟一等則時享尊獻豈可以襲謬之私禮用之乎祭禮之葬後及重於葬前者固陋之外可知其未遑旣聞之宜卽釐正大院君內外位四時時享前牧使李彥植未付都正之前以其長孫前正李爔具公服代行旣着公服令該曹知悉有職時不必付軍職無職時限三年卽以口傳付軍職因此而有詢問處之者昔於故將臣李弘述之勸武也其兄則以大院君主祀不可以武臣爲之著爲式其弟弘述代爲勸武以此觀之則李爔之勸武旣違式又決武科何以區處爲可乎問于大臣及銓官草記
정조 19년 · 강
科次七日製試券于誠正閣施賞有差仍命入格儒生明日待令試官藝文提學閔鍾顯一提學沈煥之直閣李始源檢校待敎徐有榘校理嚴耆
정조 19년 · 목
以非六十萬人不可爲賦題命承旨柳匡天與藝文提學閔鍾顯偕往泮宮試取以來科次訖敎以七日製居首生員鄭祜榮直赴會試之次生員鄭遂龜進士朴昌壽給一分其餘草三下次上進士南鼎寬生員鄭祖榮進士李禎彬金秀臣各紙筆墨施賞
정조 19년 · 강
遞承旨林濟遠南公轍柳匡天以李晩秀李肇源鄭尙愚爲承旨竝前望也
정조 19년 · 목
敎曰左承旨右承旨與傳諭承旨許遞前望單子入之待下批牌招察任
정조 19년 · 강
命永興本宮祭品先以道內公穀劃送
정조 19년 · 목
禮曹判書閔鍾顯啓言永興本宮追躋後祭品當爲加磨鍊而初頭區劃不可不十分致愼故臣於筵稟後往復該道臣使之詳細條列回報而事在遠外自爾遲滯如欲等待其酌定則其間莫重享祀之需將有苟簡之憲請分付道臣爲先以道內公穀推移劃送後依數會減後之
정조 19년 · 강
命永興精忠祠咸興彰義祠宣額敢祭時獻官報事以道內守令差定
정조 19년 · 목
禮曹判書閔鍾顯啓言永興精忠祠項因特敎宣額日當爲賜祭而咸興彰義祠亦有賜額之成命矣凡祠院宣額時例有致祭之規香祝一體齎送而獻官及執事以道內守令差定擧行事請分付該道臣從之○禮曹啓言精忠彰義兩祠致祭祗受吉日推擇則八月初十日十五日十六日俱吉云請以此日中推移設行充之
정조 19년 · 강
飭都城四山禁養松木之政
정조 19년 · 목
兵曹判書沈煥之啓言都城四山多養松木遮掩峯壑衛護城堞奚但爲觀瞻之美所以知累百年雨露之餘鬱鬱爲帝城之佳氣也近年以來各軍門雖有禁松之號實無禁松之效諸處峯麓過半童濯此烏在朝家竪標分界禁護長養之意也請自今四山崗麓不但護其舊松之鬱鬱亦須養其新松之承承更以此意嚴飭各軍門就其字內所管申修禁法仍於春初各以松子播種或移植該道參軍任其看護長養之方則不出十年庶有四山蒼翠蔚然成林之美矣從之敎以卿之所奏果好一番之飭易歸文具各別嚴立科條俾有實效卿亦時或別考勤慢慢者論罪亦令廟堂留意於責效之方而自朝家當有憑驗將臣束濕之能否爲先以此別般嚴飭
정조 19년 · 강
命紫門軍契貢價以綿布三十五同劃給仍著爲式
정조 19년 · 목
兵曹判書沈煥之啓言紫門軍契元貢所下木三十同內七同半換作布十五同以給事年前定爲節目而臣曹木布皆以代錢劃給亦有定例木一匹代錢二兩布一匹代錢一兩也故貢人所受依舊爲三千兩錢則渠輩稱冤以爲本曹關東布以一匹價二兩代捧則渠等貢價亦以此二兩之數劃給云云春間大臣筵稟仍令本曹或以本色布或以二兩錢出給俾有朝家恤瘼之實矣今年則果以布十五同劃給而臣曹每年所捧之布不過六十餘同其中除出十五同則亦有諸般用下不足之慮矣請以元貢木三十同依前出給而木五同加數劃下仍作年例定式似好矣從之
정조 19년 · 강
東萊府使尹長烈以關白立儲告慶差倭書契別幅謄本馳啓命京接慰官及差備譯官催促下送書契面答令槐院撰出回禮雜物考例磨鍊
정조 19년 · 목
該府使狀啓以爲六月二十一日關白立儲告慶大差倭平暢朝出來故詳細詰問則答以爲關白以次子敏次郞甲寅九月十五日立儲君而年今三歲名字則故以兒名敏次郞行之而冠名則長成後命之云差倭齎來書契別幅謄本一度上送于該曹接待京接慰官及差備譯官等令該曹該院催促下送○書契別幅謄本日本國對馬州太守拾遺平義功奉書朝鮮國禮曹參判大人閤下維時圭景極長宓惟貴國謐寧本邦殷阜均堪懽呼玆諗東武新有立儲之慶域內盛事莫大焉其在隣諠不可徒緘因差正官平暢朝都船主平尙祺耑此申聞不腆別錄聊施遐忱幸賜鑑領餘冀對時珍變肅此不備寬政七年乙卬五月日別幅彩書枕子挂硯貳箇大和眞朱肆斤革裹大簿匣壹備赤銅累伍盥盤壹部貼金小屛風貳雙彩畵壹尺匳鏡貳面彩書有趺飯大盤拾枚紋紙千片粹鑞中茗盌拾箇計○日本國對馬州太守拾遺平義功奉書朝鮮國禮曹參議大人閤下盛夏在候宓惟貴國淸泰本邦同致玆者東武新有立儲之慶實闔國之篤祜也乃於隣好不得不告爰差正官平暢朝都船主平尙祺特用稟聞別單菲儀㴠納爲榮更冀順序珍嗇肅此不備寬政七年乙卬五月日別幅彩畵無趺大圓盆拾枚大和眞朱參斤革裹大簿匣壹備貼金小屛風貳雙粹鑞中茗盌貳拾箇彩畵挂硯壹備赤銅累伍盥盤壹部計○日本國對馬州太守拾遺平義功啓書朝鮮國東萊釜山兩令公閤下逖詢茵餁百順傾愫曷已本邦頃有立儲之儀玆因善隣好交之諠差正官平暢朝都船主平尙祺特諗南宮幸乞轉達簿物表芹笑領是荷統希諒察不備寬政七年乙卬五月日東萊府使公別幅大和眞朱壹斤彩畵有趺飯盤拾枚彩畵大層匣壹備責金火爐貳圍彩畵無趺大圓盆拾枚彩畵壹尺匳鏡壹面赤銅累參盥盤壹部計釜山令公別幅彩畵華箋匣壹箇赤添無趺大圓盆拾枚黑添中層匣壹備彩畵壹尺匳鏡壹面粹鑞中皿拾枚朱竿烟器參拾握計○禮曹啓言關白立儲告慶大差倭平暢朝齎來書契回答及東萊釜山所答草稿令承文院措辭撰出而別幅回禮雜物參考前例磨鍊下送事請分付該曹及本道免之○回禮雜物參判回禮人蔘二斤虎皮二張豹皮二張白綿紬十疋白苧布十疋黑麻布十疋白木綿三十疋黃毛筆三十柄以上該曹措備花席三張四張付油芚三部眞墨三十笏以上本道題給參議回禮人蔘一斤虎皮一張豹皮一張白綿紬七疋白苧布七疋黑麻布七疋白木綿二十疋黃毛筆三十柄以上該曹措備花席三張四張付油芚三部眞墨三十笏以上本道題給東萊釜山兩處回禮各白綿紬五疋白苧布五疋白木綿十疋黃毛筆二十柄以上該曹措備眞墨二十笏本道題給又啓言差倭接待京接慰官及差備譯官旣已差出請不多日內催促下送充之
정조 19년 · 강
召見諸承旨及七夕製人格儒生于熙政堂命未及待令儒生朴昌壽南鼎寬勿限年停擧拔去榜目
정조 19년 · 목
諸承旨持公事入侍也六房無公事○予命入格儒生入侍承旨以朴昌壽南鼎寬未及待令癸敎曰近來士習寒心出榜在昨日待令之命亦在昨日開鑰己充之後未及於臨殿時所爲駭然該儒生朴昌壽南鼎寬爲先勿限年停擧榜目拔去以懲他儒怠慢之習予命來待儒生人待生員鄭祐榮等進奏姓名予謂祐榮曰爾之筆畵纖斜此是一種時體予甚不取從今痛革前習學習國子長書體可也謂鄭遂龜曰爾之今番試券頗不得意豈或宿工在表而賦非所長耶遂龜曰賦未滿百矣矛仍擧其試券第二句問曰此果爾所作對曰然矣矛曰卽此一句亦可驗原文有餘而賦工則生疏矣謂鄭祖榮曰做業各體幾許對曰賦四百表五百矣謂金秀臣曰以爾詞賦之才昨日試券則太遜前日矣
정조 19년 · 강
總廳以北漢鍊戎臺兩巡分還數爻啓命依賜米民例勿爲徵糴以內下錢貿米充上
정조 19년 · 목
該廳啓言北漢兩巡分還戶數石數更爲草記事命下矣北漢抄戶一百十三戶鍊戎臺抄戶六十八戶合一百八十戶初巡每戶各三斗再巡每戶各二斗合米爲六十石矣敎以保障重地宜有別異依賜米民戶例勿爲徵糴仍又招致該廳敎鍊官于閤門內下帑錢三百兩使之貿米充上
정조 19년 · 강
命備堂李時秀越俸一等
정조 19년 · 목
敎曰近來備局擧行之駭然日甚一日甚至今日適有招問者而所謂郞吏輒稱不知竝與簿書之事駭然若此此蓋下位有司之全不檢飭而然當該堂上李時秀爲先越俸一等後復若此難免重勘以此嚴飭
정조 19년 · 강
右議政蔡濟恭以權▣疏事上箚自引賜批
정조 19년 · 목
箚略曰伏見都憲權▣疏本其論列捕廳事也曰以大臣筵稟指揮者卽指臣而言也所謂三漢之罪不容誅不但爲邪學之斁敗倫彝假稱華人來敎以惑愚氓者其妖惡叵測決不可一刻留齒於橫目之列故臣果以此謦咳筵席使捕廳嚴覈奸藪仍付秋曹以其法處之豈料三漢之喜死惡生喫杖如飴緘口無一言揚揚幷命乎哉以其徑斃爲絕憤者臣之心未嘗不如都憲之心故以此備言於諸僚相合席之時以致憤痛之意今乃以秘諱疑之者特不識伊時事實之裏面而然也然臺閣之有此等言論實淸朝所不可無之事臣豈不拜受也噫俗漸淆漓人無矜式所謂一種邪學詿誤蟲蠢之徒將至於父不父子不子之境其爲聖化之累不啻如洪水猛獸憲疏所請申飭中外別加糾察期於廓淸者亶出於扶植世敎之意依此施行斷不可己然當此人心不淑鄕黨之間暗結仇怨者安知不心甲而指乙曰這人也爲邪學以乙而指甲曰這人也爲邪學以是而爲暗濟謀陷之計則其爲村里之騷擾將不知至於何境臣果不待都憲之言業欲以糾察中外爲請而慮之及此姑且趑趄今都憲先之其言雖不可不用而末稍之弊亦宜嚴飭竝乞留神焉臣神精昏耗數行文字無以締構今始短箚自引亟降威罰以勵臣分批以都憲疏語帶得情外而卿不惟不以爲不然至曰臺閣之有北言論實淸朝所不可無之事臣豈不拜受也云云與古大臣所謂諸有忠憲於國者但勤攻吾之闕則事可成功可翹足而待矣者可以表裏看旣感雅量更喜公心彼不知卿者必不暇於愧赧赧邪學詿誤之弊父不父君不君夫不夫其流將歸於爲賊爲盜必待大行掃蕩然後可能知戢與其然矣盍若防之於未然卿於年前著書而斥之今又筵稟而誅之譬之於洪水猛獸期於廓淸而後已予以此爲期卿亦以此應之月計之效必當有灼然難誣者又或徒致繹騷反啓告訐之習則有非時措之宣此則卿言尤完好京兆行會未知如何爲說朝筵欲問於京兆尹矣因公事酬應而未果際見卿箚若合符契曷不如卿言尾附一言過矣安心安心仍命遣史官傳諭
정조 19년 · 강
知事徐有防違召尋鄕罷其職
정조 19년 · 목
有防三違召敎以隨牌屢違今至四牌事體所在萬萬寒心今聞自城外轉向楊州地云者是豈身不己有夷險不避之意乎雖不知恩命事其老兄如事乃父則俾不遠遊其責在於判敦寧任其所之不禁尋鄕判敦寧事亦極寒心違牌傳旨勿施後重推考更卽牌招○政院以徐有防己爲尋鄕不得牌招微稟敎以飭敎何如則豈敢若是乎分義所在萬萬駭然爲先罷職
정조 19년 · 강
刑曹判書李得臣呈辭單下責敎
정조 19년 · 목
因得臣初度呈辭敎以詞訟重任豈可輕遞金吾之人言何關於司冠則强覓殆近不誠原疏還給處義旣伸則必欲尋單抑何委折豈其赴衙申飭憚於入勞而有此擧乎若此則飭敎無所施雖非此人豈無刑判
정조 19년 · 목
漢城府以南部民家二戶頹壓啓敎以恤典令該廳卽爲分給事分付
정조 19년 · 강
平安監司金載瓚以阿耳鎭卒毆打該鎭僉使李信馨馳啓
정조 19년 · 목
該監司狀啓以爲今五月二十六日楚山府使趙興鎭馳報內卽接阿耳鎭衙客全熻所告以爲本鎭僉使昨因微事本城里長崔奉德決棍三度仍欲拘囚則厥漢詬辱僉使罔有紀極執杖羅卒亦不勝憤惋以棍掩口則奪棍折擲拔劍揮杖突入東軒直向僉使僉使未及避身屢被毒杖肩皮奪落腮頰亦傷僉使冒刃踼打而左右校卒怯於厥漢之揮刃不敢下手厥漢仍爲逃躱云故自本府多發將差期於搜捕與奉德挾力作拏之其母高召史其妻李召史爲先捉囚府獄本鎭兵代將及入直吏奴卒目見官長被打之狀而無一人挺身救出又不結縳至於失捕故今方捉來嚴棍計料連接該府使牒呈以爲搜得崔奉德於本鎭境內山谷草樹中竝與其母妻及雇工崔右宅嚴刑取招則崔奉德所供以爲渠妹以淫奔之罪定屬於鎭婢衙奴潛奸現發於官家渠妹則逐送城外衙奴則上送京中矣衙奴又潛與渠妹往來又爲官家現發與渠妹逃走鎭將屢使渠搜捉而渠托以眼疾終日釣魚矣自本鎭捉入故渠適乘醉以入則決棍三度後仍欲拘囚故渠醉中不知紀律奪棍揮擲僉使聚民報捉故果以死中求生之計左杖右劍東遮西攔而火光中見僉使之立於階上突入犯手之際左右擁抱短刀無以用之以杖揮打僉使反被僉使之環刀所打仍爲擲刀以石散擊脫身逃走云其母妻及雇工皆以拾給瓦礫於奉德使之散擊納招其時鎭校吏奴等亦爲究問則奉德拾取尾礫左右揮擊渠等不能抵摘官奴羅卒俱被重傷云故奉德等竝還因校吏嚴棍懲礪今此阿耳鎭卒之毆打鎭將卽趙大立後初有之變年前海衿之事道內渭原之獄俱是托以復讎未及下手而尙且幷爲正法則況此將卒之分尤嚴於官民而薄施棍罰便生敎心公堂之上挺刃直加廝打之場血肉交落鎭將之當下不死卽其倖耳而行凶情節渠旣自服若不亟加典刑則唐時藩卒之亂必當復出於今日邊上深長之憂實無其極依律文不待時用法不容少緩令該曹稟處高女李女及崔右宅宜有首從之別自臣營分等勘斷該僉使李信馨平日不能彈壓致有此無前之變者不可無罪而罪人未置法之前不宜先罪鎭將待決末論勘計料
정조 19년 · 목
予謂左議政兪彥鎬曰阿耳鎭事道狀昨下該曹卿果聞之乎先朝甲午年間會寧府民以其父校斃於本府使趙圭鎭稱以復讎挾銃欲害至於上京其時議讞引大明律部民謀殺知部知州已行者杖流己傷者絞已殺者斬之文以無贓物只用已行之律矣阿耳事則視會寧民之無現贓尤有重焉先朝甲寅又有謀害北兵使事其時御史李宗白狀聞正法阿耳事則便是犯手又與謀害自別矣鎭將鎭民之間有關師律非尋常官民之比而有此等變怪豈非大可驚心處乎大抵履歷窠之以久勤差遣之後鎭卒亦多輕視鎭將之弊馴致於此邊上卽用武之地不可無一番大警動之擧初則措辭判下更思之非自上煩提者故付之有司且以重獄體之意使之問于大臣矣彥鎬曰鎭將之推捉屬婢自是例事鎭民之受罪三棍初非重刑因此微事以民犯官至於劍杖交加係是無前之變斷以當律實無可疑矣予曰日昨朴長卨疏卿見之否彥鎬曰只見要語而全本則未及見矣予曰已卽頒布何至今不得見耶其疏中論人論事之是非當否姑置勿論渠輩臣輩等語是何等語法月前李顯道處分時傳敎一句不過泛說而渠敢自解自說遣辭怪駭至於覊旅之臣云云旣非之魯之齊之時則渠何敢以此等說萌心發口於今日朝廷乎彥鎬曰臣未知其疏旨意之何居而覊旅二字誠非臣分之所敢語到矣予曰我是羈旅臣果是何等時何等人之語而無難說去於章奏之間苟有一分嚴畏之心何敢乃爾然長卨不過一奊詬老誖之人渠何足說此亦關於世道俗習不革此習則此亂民也革卦之革面革心亦必須畏罪避刑方有日遷善不自知之效如此不率敎之類不可不嚴法痛繩以爲懲一之道矣且予未嘗語及色目邊事而渠旣以渠輩之說至於疏陳予當一言之矣蓋庭衢八荒蕩蕩平平卽予一副苦心無論東西南北豈有區以別之之意而予本嫉惡太過見人反覆回互之態便不能耐過試以南絳老事言之人或謂之樹立或以爲死於諫此皆不知者之言也死者事今不必追究而不加矜恤之典者予有所執大抵絳老之疏卽麟漢所指便而因一戚臣東壁通淸事也此豈可以敢言直諫論乎李潭之以提學承牌於三日製有何可罪而直以賊一字加之近俗之尋常彈人輒以賊稱亦自絳老始矣且李潭事金奉朝賀每攻斥甚峻此只見粗跡不知裏面之故也往在甲午乙未間一隊簪紳之次第彙征多出於此人彌綸之力卿於其時最先登庸能記有否彥鎬曰臣於其時跡疏官卑朝政世事便同聾瞽至於李潭心跡之有異臣未之詳矣予曰予之所稔知卿何獨不聞耶麟漢之募得絳老必欲斥去李潭蓋亦因此而及夫處分嚴重麟漢以右相參鞫只言少須臾忍耐畢竟不得不結案又欲延拖過時日暮後始正法正法則可謂律過於罪而受嗾麟漢自千天誅有何可稱之冤乎從前彼此傾軋之際所謂渠輩輒必參其機括爲其先茅南絳老卽其一也其後故相諸人進庸時又有吳翼煥㦧毒之言今日朴長卨之疏雖與翼煥事相反而蓋其乘時俯仰惟利是圖卽一種伎倆也朝家用人惟才是視豈或一毫偏倚而此等處不明示好惡則世道之憂容有極哉彥鎬曰開言路卽治道之本臣非敢以朴長卨之疏爲是也以字句不擇加之重勘則恐有以言獲罪之歎臣則以爲不摧折言者有光聖德矣予曰卿言亦然而予非摧折言者也此等不躗之習若以言者而寬容則其流之害將至何境且慶賞威罰卽礪世磨鈍之具也目今雖紀綱不張是非不明爵祿榮辱太阿自在以今人心俗習尤無良者一人伏法然後威罰庶不下移矣予自甲午受困多矣自有名色以來豈有如渠輩者乎凡有事會如扇之樞則每每闖發此後安知不更有投間抵隙之事乎彥鎬曰投間抵隙最可悶矣予曰凡事必如裘挈領如綱有綱可以整頓卿須深留意也彥鎬曰以時囚事有大臣備員後問議之命而臣不敢獨斷至今遷就矣予曰其時玉堂之以未知何事呈箚者太不誠實金吾以詐不以實議律在渠實爲當律而律之以此則非爲渠也有辱朝廷故使之問于大臣處之者此也時秀曰鑄錢逐年爲之事曾有定式矣癸丑則開鑄而昨年以無銅闕焉見今倭銅之出來者可鑄十餘萬兩較諸常銅之利條所縮不過千餘兩與其無用而積置莫如設鑄而流通矣予曰稍待秋成後設鑄無妨矣守禦使沈頤之曰臣非有司之臣而明年容使不知當爲幾次勅需凡百必須先爲經紀然後可無臨時窘束之患矣予謂彥鎬曰目下急務無過於此筵退後往復諸大臣仍與有司之臣爛商也
정조 19년 · 강
命南北漢及畿湖兩西關東水陸等操竝停止官鎭聚點另飭擧行
정조 19년 · 목
左議政兪彥鎬啓言守禦使沈頤之總戎使徐龍輔京畿前監司徐有防水原留守趙心泰江華留守金履翼京畿水使鄭昌順永宗防禦使曺翰振平安監司金載瓚平安兵使申應周黃海前兵使徐有秉忠淸兵使鄭學畊江原監司李秉鼎忠淸水使柳心源等今秋水陸操取稟狀啓請令廟堂稟旨分付而勸別武鄕騎士武學都試及校生考講災傷覆審依例設行爲辭矣詰戎重政許久停廢雖甚可悶京畿湖西關西則纔經設賑海西關東則亦未兌歉此時擾民在所當恤畿湖兩西關東水陸操合操城操巡操巡歷巡點幷停止至於海西關東各樣都試災傷覆試校生考講依例設行在前停操之時官鎭門聚點多有設行之例另飭擧行俾有實效之意請分付從之
정조 19년 · 강
重推訓鍊大將李敬懋仍飭行公
정조 19년 · 목
左議政兪彥鎬啓言訓鍊大將李敬懋近日賓對連爲懸病雖未知症勢之如何而佩符之臣與他有異請從重推考申飭行公從之
정조 19년 · 강
遞刑曹判書李得臣以徐有防代之前望也
정조 19년 · 목
敎曰該曹有回啓事雖無此人豈乏判堂刑曹判書李得臣遞差前望單子入之待下批牌招察任○政院以有防方在罷散啓命敍用
정조 19년 · 강
工曹判書李家煥因朴長卨疏陳疏自卞賜批仍飭行公尋命遞本職付軍銜專意校役
정조 19년 · 목
疏略曰乃者朴長卨之疏造意㦧毒遣辭危怖而聖鑑俯燭慰藉備至臣願何必更事覼縷第其所驅勒非尋常彈駁之比卽天地間絕悖至醜之目有非具有鬚眉明着衣冠者所可一日而安之者則亦安得默然而已乎彼所謂洋學者夷狄之法耳無父無君惑世誣民廢先王祭祀之禮甘士師金木之誅誠斯文之亂賊國家之僇民此豈可挾雜私意抑勒爲說輕易加之於人者哉凡誣人者驅之以䵝昧之事執之以疑似之跡無痕沒捉巧幻閃弄則汚衊旣易昭脫更難而至於邪學言論則背馳名敎遺外倫理比之平人若中華之與夷狄人類之與禽獸以此誣人其有濟乎其所謂縱甥購書是何言也渠之辛亥供辭明陳事實已蒙昭晣則在渠尙已淸脫於臣況可拖累誘會富人宜有名姓賊人斬祀果指誰某其有證耶何不露出若其無證何太容易至於乙巳作文之說又何厚也斥邪之作謂出臣手臣何必固讓而臣實無作安得據而有之乎蒙氣之說出於晉著作郞束晢歷代因之使其言創於西洋自是曆象之法無與於邪學況古人之所已言乎惜乎其不講於古也主試發策之說臣於其時不過參試何謂主試何得發策況取魁之法異於榜下必衆論歸一僉以爲可然後始乃掄定以此執言不亦疏乎臣性本褊塞嫉惡太過積爲一二怪鬼所齮齕膏唇拭舌興訛造訕危言怖說式月斯生今此長卨之疏無非怪鬼所嘗倡動而臣亦飫聞者也臣於長卨何責焉第臣凡有橫逆輒蒙恩造李東稷之疏斥也聖批勤懇至登剞劂事曠今古恩及苗裔今於長卨之疏且墍且誨鄭重諄複今臣一息未泯之前塵刹圖報惟有不揆愚陋竭心對揚剔開蒙蔀力障狂瀾無負大聖人陶世範俗之意而已以此情地顧何敢束帶赴公自同無故乎伏願亟遞臣所帶職名及校正之任批以前此批敎剖析備盡卿其勿辭卽爲仕進○敎曰工判批下當此校役就緖編印在卽此時爲其任者若知所重豈敢言私儀軌廳校正堂上李家煥卽爲牌招申飭行公家煥三違敎曰本職許遞俾伸廉隅仍付軍銜專意校役
정조 19년 · 강
禁推刑曹判書徐有防尋命分揀牌招有防五違召命重推待開門牌招
정조 19년 · 목
政院啓言新除授刑曹判書徐有防時在楊州地請乘馹上來事下諭敎以聞是一舍之程卽爲出牌嚴飭膺命有防違召敎曰人言自人言恩除自恩除迷如不知褎若不聞違牌之不足至於尋鄕尋鄕之不足若是坐違不有其身者固若是乎只知有公者果若是乎徒費飭敎太涉屑越刑曹判書徐有防下議禁府推考敎曰聞已來待金吾之外云何必置對禁推分揀刑曹判書徐有防卽爲牌招夜將闌矣牌去來嚴飭違牌勿爲呼望捧傳旨○政院啓言刑曹判書徐有防屢度催促奉牌闕外夜漏已深無意承膺請推考敎以豈有如許分義豈有如許道理亦豈有如許格式乎懸牌申禁奉牌創例夜漏向分之時承宣廳坐院隸聲凘一重臣之弊何至於此此啓辭勿施傳旨爲先捧入更爲牌招斯速膺命○有防三違命更爲牌招至四違敎以四鼓旣過四違何意從重推考更爲牌招至五違敎曰五更撤漏五違召牌事體之寒心固無論曉起引見賓對至于今酬應而尙不膺命抑何所執更爲牌招有關國體爲先從重推考待開門牌招
정조 19년 · 강
命專經文臣殿講日次儒生殿講日同爲取稟
정조 19년 · 목
政院以十一日專經文臣殿講處所啓稟敎以來頭日次儒生殿講同爲取稟
정조 19년 · 강
命視事自明日依例取稟
정조 19년 · 목
政院啓言今日乃是處暑自明日視事當爲取稟而老炎愈甚新涼未生姑觀日候更稟敎以今年有閏節候不晚視事自明日依例取稟
정조 19년 · 강
遞大司諫朴宗來執義李萬榮掌令韓興裕持平尹在陽正言沈鎜校理金銑副校理沈興永修撰崔獻重副修撰李貞運以李始源爲應敎李羲甲爲校理李錫夏兪漢㝢爲副校理趙德潤韓光植爲修撰李龜雲鄭來百爲副修撰竝前望也
정조 19년 · 목
敎曰在外及未肅拜未署經臺諫許遞與未差之代前望單子入之館職不備在外及未肅拜玉堂亦爲許遞前望單子入之待下批牌招入直
정조 19년 · 강
忠淸監司柳焵以領府事金憙到成歡添病不得前進馳啓下別論令地方官傳之
정조 19년 · 목
該監司狀啓以爲領府事金憙今月初五日到成歡地病勢越添前進無路姑爲仍留臣謹依日昨所下有旨相當藥物措備輸送于大臣留住所敎以聞卿復路甚以爲欣行到成歡姑又滯留云其間果獲勿藥而何當入城耶此意令偕來承旨傳諭承旨如已上來以地方官傳之事回諭
정조 19년 · 강
京畿都事趙得永以朴長卨押送于豆滿江所去路馳啓
정조 19년 · 목
狀啓以爲謹依下敎辭意別定營校追往朴長卨所到處執捉押送于豆滿江所去路之意嚴飭發送矣營校馳告內追到於長湍境東坡店執捉轉向于豆滿江去路積城境云所過形止待沿路邑所報登聞計料
정조 19년 · 강
以黃昇源爲承旨李益運爲吏曹參判竝前望也
정조 19년 · 목
敎曰未肅拜承旨銓堂許遞又敎曰吏曹參判前望單子入之待下批牌招參政以益運批下
정조 19년 · 강
以李相璜權坪李祉永爲承旨前望也尋補相璜永春縣監坪態川縣監祉永谷山府使以李殷模爲承旨前望也
정조 19년 · 목
敎曰承旨李相璜之特除不但念其舊右相視以故人子之意亦爲筵奏固當竭蹶匍匐之不暇而尙無去來永春縣監除授當日辭朝時任縣監都政後遞付○敎曰何時出牌尙未入來承旨權坪態川縣監除授當日辭朝○敎曰今日承宣之事一何駭然有除以逡巡爲事當該承旨李祉永谷山府使除授當日辭朝時任府使先付軍職待窠綽單付
정조 19년 · 강
遞副修撰柳河源以尹魯東代之前望也尋補魯東三登縣令
정조 19년 · 목
敎曰受由玉堂許遞仍命前望入之以魯東批下魯東遞召敎曰人不終枳世無棄物自泮職最被拔擢之人也豈可以衆論不念收錄乎三登縣令除授當日辭朝時任縣令過都政後遞付京職
정조 19년 · 강
命都承旨馳詣受香所奉審摘奸
정조 19년 · 목
儲慶宮毓祥宮延祐宮宣禧宮懿昭廟文禧廟仲朔祭在明也
정조 19년 · 강
以金觀柱爲校理前望也
정조 19년 · 강
命玉堂嚴耆畀之便邑與三登縣令尹魯東相換仍命職在經幄而親年周甲者令該曹訪問書啓隨窠差送
정조 19년 · 목
敎曰令聞玉堂嚴耆以親年周甲乞郡云然則宜畀便邑俾侈洗腆與三登外補玉堂相換因此思之職在經幄親年周甲者令該曹訪問書啓此後次次隨窠差送以示朝家惠養之意
정조 19년 · 강
中批金漢老知中樞洪樂信知敦寧
정조 19년 · 목
敎曰儀賓都事金龍柱遞去之後慈殿當有承候之人登科且近三十年前副總管金漢老知中樞作闕除授因知敦寧望筒敎曰前都總管洪樂信除授
정조 19년 · 강
命鄭致愚徐洛修待守令窠差擬
정조 19년 · 목
景慕宮令以鄭致愚爲首擬刑曹正郞以徐洛修爲首擬敎曰首望兩人守令待窠差擬虛司果區處
정조 19년 · 강
命鄭文始擬入參上見窠
정조 19년 · 목
敎曰注書出六尙未區處可謂初見於鄭文始參上見窠擬入事分付吏曹以文始擬造紙別提批下仍敎曰前注書鄭文始旣經六品自可爲郞署見職改差其代擬入
정조 19년 · 강
改差訓鍊正柳相亮
정조 19년 · 목
敎曰在外訓鍊正改差今日政差出
정조 19년 · 강
命洪樂安差送參下察訪
정조 19년 · 목
敎曰處分意蓋深矣終枳亦無義焉及第洪樂安參下遠道爪近弊驛察訪今日政差送蘇弊間無敢上來以景陽察訪批下
정조 19년 · 강
命備郞金鎭鼎今日政府使郡守中調用
정조 19년 · 목
敎曰備郞沙汰中獨漏曾有外除之命而尙未收用備郞金鎭鼎今日政府使郡守中調用事分付
정조 19년 · 강
命僉知副末擬點下者始爲權付作窠陞實
정조 19년 · 목
僉知望筒以李昌郁趙明師金致悅擬入三望竝批下有是命
정조 19년 · 강
命慶州府尹望筒更爲擬入
정조 19년 · 목
慶州府尹望筒以李殷模擬入敎曰除非啓請窠則承旨不可擬入於外任之望此望筒更爲擬入
정조 19년 · 강
命尹可基李元膺李集箕今日政調用守令仍命茂長鎭海永同倅內擬
정조 19년 · 목
敎曰今日政一名多未收用已經詞訟人中尹可基李元膺李集箕人皆勤幹何邑不可爲今日政皆調用於守令而茂長鎭海永同今日政內擬擬入
정조 19년 · 강
命朴宗善尙衣主簿望姑置此後牧官馬官直爲差送
정조 19년 · 목
因尙衣主簿望筒敎曰朴宗善姑爲留置此後牧官馬官當窠直爲差送此窠以虛司果區處事分付
정조 19년 · 강
飭監察署經後分差享所
정조 19년 · 목
政院啓言今番秋夕祭享時監察十三員內九員未署經無以分排在前如此之時有署經前行公之例請今亦依此例出仕事分付敎以今日皆令署經後以爲分差享所之地而如無行公之諸臺牌招擧行
정조 19년 · 강
行都政吏曹判書尹蓍東參判李益運參議朴宗甲正郞李運行李安默佐郞姜世鷹李瑞朝兵曹判書沈煥之參判趙鎭寬參議崔守魯參知李周顯正郞鄭最成李翊模呂駿永佐郞鄭觀輝南達孫李海淸進
정조 19년 · 목
吏批以林泰遠爲仁同府使○敎曰自是弊邑未肅拜仁同府使改差更爲擇差○以沈公燁爲定平府使李始源爲漢城判官柳晦源爲三水府使劉泰說爲漆原縣監李夏保爲鐵原府使權偗爲醴泉郡守兪漢謨爲慶州府尹鄭致愚爲新溪縣令○吏曹以致愚有母病不得赴任呈狀乞遞啓請改善允之○以尹行進爲新溪縣令李得養爲玉果縣監蔡潤銓爲定山縣監李普源爲楊川縣監金鎭鼎爲仁同府使金直休爲沃川郡守宋煥箕尹光普爲承旨煥箕光普新資也朴彬源爲咸悅縣監金履成爲大司諫林漢浩爲副修撰嚴思勉爲同福縣監李集箕爲茂長縣監李元膺爲永同縣監尹可基爲鎭海縣監權煒爲德山縣監李敏植爲興海郡守鄭好仁爲判敦寧韓光綮爲工曹判書李聖圭爲右參贊成德兩爲禮曹參議○敎曰在外玉堂許遞與未差之代前望單子入之以吳鼎源宋翼孝批下○以徐有聞爲龍崗縣令嚴耆爲梁山郡守○敎曰在外臺諫許遞今日政差出以洪聖淵爲大司憲洪樂淵爲執義申大尹爲司諫金羲淳申大龜爲掌令崔時淳洪時溥爲持平洪克浩爲獻納鄭魯榮申絢爲正言○敎曰以其地處則所當竭蹶何敢待牌持平洪時溥黃山察訪除授當日下送○以李義敎爲恩津縣監徐有豊爲景慕宮令羅州牧使曹彙振安州牧使尹守翼相換梁山郡守嚴耆三登縣令尹魯東相換○敎曰未肅拜臺諫許遞以具㢞爲大司憲李喆模爲大司諫李萬榮爲執義高宅謙爲司諫文躍淵丁志元爲掌令躍淵黃乃正黃瑨竝新通也李之珩宋知濂爲持平之珩知濂姜彙鈺李明孚朴載德崔禧延竝新通也朴鍾淳爲獻納趙萬元洪樂敏爲正言萬元權晙竝新通也敎曰未肅拜兩司長官許遞今日改差出以金履禧爲大司憲權裕爲大司諫權載大爲齊陵參奉沈纘之爲順康園守奉官朴肇源爲昭寧園守奉官李熽爲懿昭墓守衛官李玄始爲東部都事徐興輔爲北部都事韓用謙爲童蒙敎官南履正爲禧陵參奉閔章顯爲永陵參奉金民柱爲泰陵參奉朴和源朴性圭爲假監役柳敬鎭鄭信民爲典獄參奉李敬度黃稔爲假引儀載大以下竝初仕也兵批以朴宗柱爲洪州營將新資也安宗厚爲釜山僉使兪漢㝢爲北評事李時晦李儒秀盧秉爲宣傳官南燦鄭選爲武兼柳豊逵李有協李克豊朴鼎煥李東述金應瑞張趾元爲部將李濟英崔命柱徐志敏金光琇金聲振李東煥金尙漸爲守門將時晦以下竝初仕也成致鳳爲羅州營將柳相斗爲訓鍊副正相斗新通也李致中爲知中樞李敬懋爲知訓鍊元永冑爲訓鍊正李命植爲判府事
정조 19년 · 강
遞禮曹參議成德雨以宋煥箕代之中批也仍命斯速上來
정조 19년 · 목
敎曰未肅拜禮曹參議許遞又敎曰正學欲扶先從先正之家求其老成人典刑政格雖不爲特敎似無拘前承旨宋煥箕禮曹參議除授縻爾官爵而已則殊非特除之意斯速乘馹上來事下諭
정조 19년 · 목
敎曰今則無難安之端前直閣李始源仍任自本閣牌招察任蔭官司果尙多未區處者直閣實職京兆之任許遞
정조 19년 · 강
命禁漏官中出六者兼敎授待窠差定
정조 19년 · 목
敎曰令因政望聞之有禁漏官出六承傳云而其時傳敎豈不記憶乎更爲取考日記果如所科矣奏時官之承傳卽禁漏兼敎授則豈可與實職之部將同爲陞六乎其委折問于該曹其時錯捧承傳之承旨推考依賞典傳敎兼敎授待窠差送事分付
정조 19년 · 강
推兵曹判書沈煥之
정조 19년 · 목
政院啓言兵批政望旣多人名之誤書且於知中樞作闕之單移除工判之韓光綮混同列書臣之矇然捧入不勝惶悚而兵曹判書沈煥之亦難免不察之責請推考允之
정조 19년 · 강
飭永宗僉使當日辭朝守令邊將初仕人皆令明日來待
정조 19년 · 강
以兪漢寧爲承旨前望也命老江僉使安仁文赤梁僉使王道平相換
정조 19년 · 목
敎曰園所植木多年效勞其可以老江差送乎僉使安仁文他鎭邊將中相換
정조 19년 · 목
敎曰久勤尙多積滯則昨政之壯營都提調軍官今政之禁營別軍官擬入者是豈看勞逸差送之意乎兵判推考望筒勿施
정조 19년 · 강
命依嶺南道臣狀請禁御上番軍點送以該營虞候替行
정조 19년 · 목
該監司狀啓以爲纔經大賑而收穫在卽兵使點軍實爲可悶禁御上番軍點送限歲前以該營虞候替行請令廟堂稟旨分付敎以依狀請施行事回諭
정조 19년 · 강
命抄上禁軍張漢龍等本道爪近邊將中作窠差送
정조 19년 · 목
敎曰抄上禁軍張漢龍騎撥將李楚大關西人文泗成俱以本道人首擬未爲本道窠近邊將中今日政作窠差送
정조 19년 · 강
充軍李鈺于定山縣
정조 19년 · 강
兼春秋方易以領府事金憙附奏馳啓
정조 19년 · 목
狀啓以爲臣敬奉聖批馳到連山縣傳諭于領府事金憙所住處則以爲臣離違京輦縮伏鄕廬賤疾轉痼蠢動無望罪戾益積覓死不得敢陳自訟之章匪意史官遠臨誕宣聖批十行溫諭鄭重懇摯此豈死罪臣所可承者乎又伏承使銜許施之命榮幸感激不知所喩第以一疾支離宛轉床玆聖諭之下無以自力只自北望雲天耿結隕越云臣今方復路
정조 19년 · 강
命領府事金憙祿俸令本道伯巡路躬傳待領受發程
정조 19년 · 목
忠淸監司柳焵狀啓以爲領府事金憙祿俸終不領受敎以旣無情勢之可言則祿俸何可固拒乎卽令道伯巡路躬往傳諭待領受後發程仍以形止狀聞事回諭
정조 19년 · 목
義禁府啓言姑放罪人金在儉以草記照律事命下矣金在儉依例還囚而全羅監司徐鼎修査啓內以爲以其爰辭中發明諸條參以査官等所報則偸災事本牧場及知力山牧場兩處看坪色吏之自下偸竊各爲五十結斂錢事癸丑年虧欠馬行査時下吏輩謂以浮費所入私自分徵於牧子等處合錢五百三十二兩內昨春以來先捧爲二百三十兩今春封進馬上納時例捧錢二百兩內本牧雜費一竝蠲減只捧九十兩云而今見該吏所供所捧爲一百二十兩矣蠲減則雖果有之而所捧之數未免差爽至於賑政該吏之或稱紙筆債或籍鹽藿價賑穀冒減爲二百三十二石之多者已極駭然而飢民死亡亦爲十一口則許多飢民中十許口因病死亡雖或無怪所謂無一民塡壑者亦爲爽實歉歲大政無過於俵災分賑及橫斂禁斷等數件事而身爲牧官一任下輩之惟意幻弄初不能檢飭又不能摘發此與手犯雖或有間其矇不覺察之罪實合重勘請在儉杖八十收贖奪告身三等放送允之敎以如有功減一等可也
정조 19년 · 목
禁衛營啓言自兵曹龍虎營敎鍊官取才草記批旨內殿試未入格四校外竝分揀已差代之類各該軍門久勤遷轉之代還送事命下矣本營前敎鍊官李光彬當爲還差而今此都政姑無久勤遷轉之人待窠卽爲擧行敎曰見兵曹闕記則本營敎鍊官先已遷轉則敢稱無窠乎卿則推考此草記勿施更爲草記可也又啓言依本營草記批旨敎鍊官徐有春先已遷轉代以前敎鍊官李光彬差定敎以先已差出窠勿施以李光彬差出之意當爲措辭豈敢若是漫漶乎卿之事萬萬駭然矣
정조 19년 · 강
命守禦廳山城敎鍊官全弘喆待窠還送訓局
정조 19년 · 목
守禦廳啓言訓鍊都監旗牌官全弘喆本局時無見窠云以守禦廳敎鍊官遷轉代令該廳塡差事自兵曹草記允下矣本廳山城敎鍊官張壽恒遷轉代以全弘喆塡差敎以待窠還送該營可也
정조 19년 · 강
召見判府事李秉模戶曹判書李時秀禮曹判書閔鍾顯永興儀式句管閣臣李晚秀于誠正閣
정조 19년 · 목
予曰爲所重召卿等矣永興本宮祭需磨鍊不可不及今爲之而北小米不可更爲加劃漁梁負木等名色尤不可增設以貽北民之弊予意則本宮元進供餘數足可分排不足之數以咸興進上物種除出移劃亦可補用其外不得不給代者或有無關民邑從便推移之道耶判府事李秉模曰臣於待罪本道時有會外公貨其後李文源亦有添補換作還穀者以此區劃似好矣予曰以擧條奏達可也戶曹判書李時秀曰祭器造成日子十五十六俱吉云而十五日則廟宮修改擇吉相値當以十六日擧行乎予曰祭器尤有所重先於十五日始役修改則以十六日擧行可也時秀曰祭器六十一件難容一樻以一樻分入似好矣予曰從便爲之可也予曰今番都政物議云何秉模曰臣本疏於政格昧於物議故未詳其注擬之如何矣予曰今政外補頗多一名亦多甄用矣秉模曰渠輩中邑宰之多莫如今番之政皆出格外特恩擧皆感祝云矣予曰雜歧之多莫如近日雖以奏時官事言之豈有二人承傳之理而此因捧承傳時一之字之漏書奏時官及兼敎授竝爲陞六此雖微事關係官方其時捧傳旨之承宣纔命推考而更考承傳册子釐正可也
정조 19년 · 강
戶曹以永興本宮祭器造成八月十五日午時始役啓
정조 19년 · 강
召見守令邊將初仕人于熙政堂
정조 19년 · 강
差下鄭晚錫柳畊李敬心鄭觀輝文備郞
정조 19년 · 목
敎曰待諸道分留狀修啓各道留庫發遣備郞摘奸反閱曾有下敎矣其在信令之道不可無別般考覈前正郞鄭晚錫前獻納柳畊兵曹佐郞李敬心鄭觀輝文備邊郞差下使之入侍尋命後日次對同爲入侍
정조 19년 · 강
命以咸營會外換貿穀劃作永興本宮穀給進上條移劃祭需之代仍命守僕祭監等定給料窠
정조 19년 · 목
判府事李秉模啓言永興本宮遣躋後祭需當爲加磨鍊而漁場屯田市井負木等名色之事關民弊者切勿擧論如有不足物種則以咸興本宮每年進上條從實數移劃事旣承筵敎矣今方依此擧行而其中不可不給代者其數合爲六百九十兩此則該道監營有會外公貨之年前換貿逐歲取耗之穀請就此穀中折米限二千三百石劃作永興本宮穀道臣句管以其耗條折米二百三十石今年爲始每年出給於別差以爲從便區處之地而祭需加磨鍊件其別錄以入從之敎以今則事體自別守僕祭監等定給料窠亦以本道會外換貿條中計給以爲沾漑之地
정조 19년 · 강
命齊陵參奉權載大獻陵參奉吳慶元他司相換
정조 19년 · 목
禮曹啓言卽接齊陵令沈景文獻陵令金履銈所報則今此本陵秋夕祭享兩官當爲備員而齊陵參奉權載大時在安東獻陵參奉吳慶元親病猝重萬無進參之路請今姑改差卽令差出敎以令該曹口傳相換○權載大與厚陵參奉鄭文綏相換吳慶元與永禧殿參奉尹覺基相換
정조 19년 · 강
命羅州牧使尹守翼除辭朝下送
정조 19년 · 목
敎曰羅州牧使尹守翼旣已肅拜矣辭朝則除之直爲下送
정조 19년 · 강
命判敦寧李灃卒逝諸凡擧行隨品磨鍊仍以爲例
정조 19년 · 목
敎曰大院君主祀之人位至崇品者初有於判敦寧李灃矣卒逝之後該曹未免眩於擧行雖以停朝市言之大典有昭載而該曹之不爲磨鍊者難免不審禮葬則法文亦足爲傍照之端雖無是也此家人豈比於等閑崇品乎諸凡擧行隨品磨鍊仍以爲例事分付
정조 19년 · 강
命典獄主簿康晉益還屬計士
정조 19년 · 목
近來蔭路積滯昨日政雜歧出六中典獄主簿康晉益還屬計士其代差出
정조 19년 · 목
承旨兪漢寧啓言今日初仕待令時典獄參奉柳敬鎭誤以李修演塡書於列錄之笏記以致入侍擧行之眩亂請吏曹判書尹蓍東推考下吏令攸司科治從之
정조 19년 · 강
重推吏曹參判李益運
정조 19년 · 목
益運違召敎以昨日行公之銓堂今日無端違牌致煩酬應豈有如許道理乎從重推考與參議更爲牌招
정조 19년 · 강
命熊川縣監權坪迎日縣監成道明相換仍命除朝辭赴任
정조 19년 · 강
判府事李命植上疏乞解所帶諸任賜批
정조 19년 · 목
批以休致猶靳況許解乎卿其勿辭行公
정조 19년 · 강
命日次儒生殿講及文臣製述專經文臣殿講專經武臣殿講以射代講皆以十六日爲之
정조 19년 · 강
飭守令署經遞兩司諸臺在外人
정조 19년 · 목
敎曰守令旣有一兩日內辭朝之命兩司諸臺牌招署經在外人許遞政官牌招開政待下批亦爲牌招○因司諫高宅謙獻納朴鍾淳掌令文躍淵正言洪樂敏違牌踏下罷職傳旨敎以今日政差出
정조 19년 · 강
有政吏曹參判李益運參議朴宗甲進
정조 19년 · 목
以李秉喆爲執義鄭晚錫爲持平權晙爲正言洪秀晚爲修撰沈奎魯爲副修撰
정조 19년 · 강
遞持平鄭晚錫
정조 19년 · 목
監察署經命下而諸臺違召敎以今日政新除授臺諫中時帶備郞人許遞與踏下之代更爲差出待下批牌招
정조 19년 · 목
以徐有鍊爲司諫金熙來爲掌令姜彙鈺爲持平金孝眞爲獻納李重蓮爲正言○三政以鄭好仁爲判義禁洪明浩爲同義禁
정조 19년 · 강
遞持平姜彙鈺以崔延禧代之前望也命違牌諫臺傳旨勿施
정조 19년 · 목
政院啓言守令監察憲府則旣已署經諫院則司諫徐有鍊獻納金孝眞正言李重蓮牌不進無以備員署經大司諫權裕所當更請牌招而係是一日三牌何以爲之敎以在外憲臺許遞前望單子入之違牌諫臺傳旨勿施嚴飭使之夜深前署經
정조 19년 · 강
平安監司金載瓚以中和府使尹恒儉肅川府使李馨秀加棍馳啓命罪人捉得如復過限其前倖漏之營將兼營將等決棍
정조 19년 · 목
該監司狀啓以爲中和府使尹恒儉肅川府使李馨秀各加棍二十度退限三十日罪人李成三刻期捉得事連加嚴飭敎以更思肅川倅之獨爲每每逢棍揆以刑政甚爲如何此後勿論未捉納前則其前倖漏之營將兼營將等決棍狀聞事回諭
정조 19년 · 강
重推左捕將趙圭鎭
정조 19년 · 목
刑曹啓言卽接左捕廳移文則狀勇營吹手李大鍊奪其婚書紙逐黜正妻後謂以背未行淫誣呈京兆則厥女父朴昌郁難雪其言雙丸自砲卽地致命移刑曹勘處事命下故玆以移送云大鍊依律照勘杖一百富寧府流三千里定配敎以此豈以因傳敎樣行會乎當該捕將從重推考
정조 19년 · 강
杖放太學典僕金慶徹等
정조 19년 · 목
刑曹以成均館守僕金慶徹等考律勘罪啓敎以幷除尋常各別嚴杖放送
정조 19년 · 강
命奉命犯夜人勿論紙標有無無敢詰問分揀巡將南正圭嚴棍監軍李成德管牌及下屬等亦竝嚴棍
정조 19년 · 목
敎曰夜巡時通符自當勿問其餘奉命人有紙標者無敢詰問問者當用重律至於無標之奉命人只問其姓名放送後翌朝錄告於宣傳官以爲微稟之地又或明知其假稱則一邊保授一邊從門隙轉稟於宣傳官事定式以此傳敎書付宣傳官廳左右巡廳依此遵行而巡邏各營捕廳亦各知悉○兵曹啓言依下敎一所巡將南正圭監軍李成德行巡營牌金致命金學徵書員金命澤使令金慶偉軍士十月金等四名龍虎營拘留敎以渠輩所爲雖甚無狀軍律則稍過矣旣稱奉命則設令無標先爲放送以其緣由來告以請其虛實可也焉敢經夜執留乎巡將似不知分揀放送監軍李成德令禁將嚴棍二十度放送此後依定式傳敎遵行事嚴飭巡廳捕廳三軍門巡廳百弊無非官牌所爲人定前罷漏後捉巡亦卽官牌之操縱奉命之人故爲執捉上司下人故爲放送所爲尤爲節節駭痛官牌等各別嚴棍書員使令軍士等亦爲嚴棍放送
정조 19년 · 목
義禁府啓言前司饔直長李永夏原情以爲再昨年輪對入侍筵敎誨飭旣諄且嚴設燔以後凡係擧行十分致愼至於甲燔罷後匠役失利之說誤聞下屬假托之言率爾發口於筵臣自顧罪犯實合重誅云請刑推得情敎曰是誰之外孫則凡係侈靡之事豈或犯科況朝令新頒之下必欲依舊爲奢巧敢以下輩爲弊等說發出口外致使朝令閼而不施者公而負國私而負祖如渠者何可置之着帽之列分院地方編管待奢習侈弊之快袪然後令道臣枚擧實狀報于卿府自卿府粘目請放又啓言典籍鄭履綏原情以爲文廟事體何等肅嚴而釋奠祭時以祭官兼爲入直於本館禮成之後殿廡修掃諸節一未照檢至入於史官之摘奸伏地戰慄恭俟重勘云矣請議處敎曰考律以公罪勘放又啓言假注書金履載原情以爲筵席事體何等愼重而昏迷慌惑出入進退事事顚錯自顧罪犯萬殞難贖云李東萬則以爲愚迷蒙騃筵席事體何等嚴重而全不審愼進伏失次惶隕震懍罔知修措云請竝刑推得情敎曰金履載則取姸則惑朱夫子猶戒於書字之時況筵席出入宜務純慤豈敢不遵飭敎一味若此乎爲先罷職還屬抄啓文臣肄業於聖經俾知作成之意李東萬則習容觀載記所載則賓筵班次之不爲問習於先進而有此擧措之顚錯者駭然甚矣多日滯囚飭已施矣後勿如是之意嚴飭放送又啓言監察李碩遠原情以爲以三角山祭監凡干擧行固當隨事察飭而至於祭享所用水雖知汲用於祭井而未能照檢近處取便依舊襲謬至入於史官執頉身爲臺監未卽呈課不職之罪萬殞難贖云請刑推得情敎以名以臺監噤口工謀若不隨現嚴處則何以懲後大抵攝享每如不祭而加之不能致精於祭品先有斁思之歎何暇度思於格思乎此囚爲先削職放送此後臺監之噤口工謀者當用加一倍之律更爲嚴飭以此判付令禮曹大書揭之霜臺壁上又啓言典祀官申漵原情以爲猥當三角山典祀之任莫重享禮不能審愼祭井飭敎前後申嚴而愚迷矇昧未及察飭汲水之除襲謬取便至入於史官之摘奸不職之罪實合重律云請議處敎以罷職放送
정조 19년 · 강
判下昌原按覈御史柳畊書啓命收議于時原任大臣判金吾以聞仍命時任禁堂備堂各陳意見粘啓議讞
정조 19년 · 목
書啓以爲臣與本道監司李泰永參覈官大丘判官鄭昌耆義興縣監李洛秀前道臣査啓文案一一考閱昌原府應問各人捉致營下眼同究覈則鄭益觀以爲渠姪埈冤死事前日道査時已盡納招而渠姪杖斃之由一則黃河允三父子冤死事抄報於幽鬱狀之意指揮於洞任也一則多殺人命之官不可願留之意言於座首也前官以渠姪差出監災都監謂以偸結報營施刑而又謂以是非官政破棍爲杖六㨑執杖杖不折則不計準次嚴刑第三日殞絕云鄭重鉉以爲渠兄鉉往來飮酒於該倅姪子所眄之妓家厥妓愛淑以行止殊常入告本倅則本倅使官隸結縛捉去竟以言辭之不恭無數杖搗三次周牢卽地吐血仍以致死該倅別備棺板使兵校收屍乃以假御史被捉遘癘致死瞞報營門凡此顚末已盡於前査時云田允星以爲渠父以洞首徵族還上定日未納昨年十月二十二日受杖十七度二十六日致死云李召史以爲渠夫姜令才以生松䂨伐罪贖錢貧不能辦納用此逃走渠之媤母含憤於寺僧之發告生㥘於官家之催督潛吞砒礵以至自斃初非受杖云奏召史以爲渠夫太正以勅需錢貸用不報事因松都移文自營門關飭而待麥秋備納之意往呈議送矣前官構罪報營癸丑九月二十三日受刑一次十二月二十四日加刑一次三朔辛苦甲寅二月二十五日致死云姜云才以爲渠子性柱以勸買盜牛事謂以賊黨癸丑七月二十五日受棍九度歸後呻吟八月初五日身死云林再中以爲渠父分三隨行洞首以結錢不善檢納事癸丑三月二十五日受別杖十度四月初八日不救云黃乭牙以爲渠兄龍虎以約正檢還不勤事癸丑十二月二十八日受杖二十度正月十一日致死田萬永以爲渠父時丹以嫂叔間田畓爭訟事癸丑二月初一日受杖十度又受刑九度而伊時渠母與渠之兄弟一時患染雖不能詳知渠父腹部浮高致死於同月初十日則實是受杖所致云金召史以爲渠子崔允國初無受杖之事染疾殞命云金正大以爲渠兄熙大以前前官由吏前官到任後漕倉錢虛留移錄於渠兄名下甲寅正月二十一日刑推一次二十五日致死云卞漢周以爲渠父光臣所知京城人以昌原漕倉里場市移設事呈訴備局受關下來渠父同爲到付於本官則本官謂以計在斂錢九月十六日施眞木棍十一度又於十月二十六日施刑一次甲寅正月初一日致死云李光才以爲渠父光祿隨行洞首而以牟還不善檢納癸丑六月二十一日受棍十度過數日又受杖二十度七月初五日身死云黃再云以爲洞里居金太守以犯䂨生松壬子十二月初三日以如足指大杖酷被十五度十八日致死云金斗萬以爲渠子以官差之作拏於上典家入告官家則官家及謂敺打官差十二月十九日以如掌厚木木刑杖嚴刑一次又於二十九日加刑一次正月十四日致死云金汝中以爲渠兄以行身不正放債牟利等罪論報營門正月初十日以圓木刑杖受刑一次二月初六日身死云黃仁得以爲渠兄仁五以官逋不納壬子十月二十六日受笞十五度十一月二十六日身死渠弟仁守同年十一月遘癘方痛之時自官謂以族徵錢拒納決杖一度過四日致命渠父河允憤恚致死云吳千億以爲渠父昌福以降定使令聚點時出闕甲寅三月十九日受棍十八度二十七日致死云曹龍宅以爲渠父應世以洞首檢還不勤事癸丑十月二十六日受刑二十度所謂刑杖厚如手掌脛毀骨露而十一月初六日又決笞五度十一日致死云郭進彩以爲渠父性大以法外禁外事壬子十一月二十七日捽伏官庭決笞五度十二月初五日致死云金履五以爲渠兄兌九以還穀麤捧事癸丑正月二十二日嚴刑一次又爲加刑五度二月十二日致死云云梅以爲渠弟月梅曾與金汝行和奸矣汝行被囚後渠母福春煮粥勸飮於獄中癸丑正月初七日捉入渠母施刑十七度二月初二日致死云黃平以爲渠兄河平以還上分給遲滯事甲寅三月初六日受杖三十度十五日致死云宋件里老味以爲渠父五作以耳匠造作漕船官家謂以工役價錢米受食後船材多爲賣食船隻不善造作甲寅三月初八日以朱杖亂撞仍施嚴刑二十七度十七日又以朱杖撞問船材去處巡使入府之後更施二十六度之刑十九日殞命云朴萬甲以爲渠子命孫公事持者隨行矣以公事遲滯癸丑六月初五日受棍五度又於初十日受棍三度十六日身死云兵校吳福秋下吏元碩福以爲鄭鉉金相龍金鋼等假稱情跡渠等不能詳知而十二月初五日捉入鄭鉉等三人懸足於周牢之機以朱杖搗其兩腿究問同黨初七日又爲亂搗周牢三次鄭鉉則初八日致斃官家分付曰此是京城班族善爲收屍云金鋼則初十日致斃金相龍則破棍爲杖施刑五十度甲寅正月十三日致斃各以喪布收屍假葬云刑吏鄭斗權等以爲前官到任以後以各樣法杖之體小脊薄行用刑具不無別造訊杖則比校正杖倍加笞杖以拇指大堅剛木爲之棍杖以眞木別樣造成及其禁府書吏拿去次下來之後一竝收聚毀破云究覈事實參互供招則該邑民之被杖致死至於二十五人之多而或因公決罪或報營請刑各有委折不可全歸之於濫殺而其中鄭埈則渠之所犯不執災不善而施以酷刑刑而仍囚竟至致命於三日之內柳氏之狀辭諸人之口供無少違錯鄭鉉金鋼金相龍雖是浮浪之徒當其往來言語之間或有依俙憑藉之跡而不時捕捉施以毒刑一庭三人次第徑斃其他田九章諸人等則宜笞而棍宜棍而刑棍不遵式杖多踰制人命之致傷事勢無怪雖以屍親等言之渠雖無識之輩豈無訴冤之心而逼於威脅變實漫漶不敢直告於前招今於更査之下始乃互訴事實各陳冤恨者其情亦可慽矣且以吏鄕之供校卒之招觀之行事之苛酷用刑之濫毒一辭同然昭不可掩前後變招之首鄕首吏刑吏校卒等從輕重嚴刑懲勵敎以賓對時詢問用律雖有下敎若待三公之備員登筵後稟處則獄老生奸難以依據故査啓爲先啓下發遣府郞收議于時原任大臣判金吾以聞時任禁堂及備堂亦使之各陳意見自卿府論理指一粘啓議讞
정조 19년 · 강
吏曹以職在經幄親年周甲人啓
정조 19년 · 목
該曹啓言副司果李錫夏母副司果洪樂游母北評事兪漢㝢母年俱六十一
정조 19년 · 강
副司直趙尙鎭疏陳病狀乞解享官賜例批
정조 19년 · 강
命昨日監軍限捉巡間仍察
정조 19년 · 강
罷承旨兪漢寧職以李益運代之前望也
정조 19년 · 목
承旨李肇源啓言再昨日都政大司憲李鼎揆以末擬蒙點旋以未肅拜有許遞之命矣及其捧傳旨之時誤以首望洪聖淵書入至於啓下本院不察之失不勝惶恐而原傳旨不可不改付標以入敎以當該承旨罷職傳旨改付標
정조 19년 · 강
命薪智島萬戶令該曹口傳差出
정조 19년 · 목
因全羅右水使李栢然以該萬戶李義載遭父喪馳啓有是命
정조 19년 · 강
推判敦寧鄭好仁
정조 19년 · 목
政院以好仁除拜後過三日不爲出肅請推允之
정조 19년 · 강
平安監司金載瓉以价川金安倜獄事更査馳啓命道臣出意見窮覈以聞